'Landelike veiligheid skiet tekort in die Vrystaat' | Maroela Media
'Landelike veiligheid skiet tekort in die Vrystaat'
Landelike veiligheid skiet ver tekort in die Vrystaat en ook in die res van die land.
Só het Jan van Niekerk, VF Plus-leier in die Vrystaat, gesê nadat 'n boer van Oranjeville Maandagoggend aangeval is.
Ronnie Brand is op sy plaas naby die Jim Fouché-vakansieoord aangeval. Hy is met 'n moersleutel aangerand. Een van Brand se vermeende aanvallers het kort daarna buite Sasolburg in Brand se gesteelde bakkie verongeluk.
"Daar word jag gemaak op boere, wat 'n onhoubare situasie vir landbouers en landbou-werknemers skep.
"Landelike beveiliging moet prioriteit-aandag by die regering geniet. Dit is nie genoeg om bloot ná 'n aanval te reageer wanneer dit gewoonlik te laat is nie. Behoorlike voorsorg moet getref word om hierdie aanvalle te voorkom of af te weer."
Volgens Van Niekerk moet die regstelsel toesien dat plaasaanvallers uit die gemeenskap verwyder word en strenger borgtogvoorwaardes moet ingestel word vir beskuldigdes van ernstige geweldsmisdade, soos plaasaanvalle en -moorde.
"Grensbeheer, waar plase aan Lesotho in die Oos-Vrystaat grens, is van kardinale belang. Boere in hierdie gebiede is onder beleg. Dit is nie aanvaarbaar dat Suid-Afrikaanse burgers wat bedags sorg vir die volhoubaarheid van die land se voedselvoorsiening, snags vir hul lewens op hul eie plase moet veg nie.
"Slegs 36 000 kommersiële boere moet voedsel voorsien vir nagenoeg 58 miljoen mense in uiters gevaarlike omstandighede. Dit is tyd dat die regering daadwerklike oplossings op die tafel plaas om hierdie aanslae op ons land se boere af te weer."
Die ou wat nog droom dat die regering iets omtrent landelike veiligheid sal doen het nie n idee wat in hierdie land aangaan nie
Hoe kan jy die vyand wat nie eens 'n kragstasie aan die gang kan hou, of 'n SAA vliegtuig in die lug kan hou nie, om jou te beskerm. Nee mense, hoe gouer ons organiseer hoe beter. Beskerm jouself die vyand het geen planne om dit te doen nie.